إسکاتلند (ڤئ ئینگیلیسی: Scotland ڤئ زوٙن گالیک: Alba) یئ گئل یأکا سیاسیە کئ ھا د شومال أفتونئشین ھومپئیڤأند ئوروٙپا ، ئی ڤولات د ڤأرگئرئتە یئ سئیوم شومالی بئریتانیا گأپە. ئسکاتلأند د دیجا جاگأپی دویومی ڤولات گأپئ بئریتانیاە کئ ھا د دئما ئینگیلیس. ئسکاتلأند ڤاگئرد ئینگیلیس، ڤئلز و ئیرلأند ڤارو بوٙأن ڤئ ڤولات بئریتانیا گأپ. د لا حاک أصلی ئی ڤولات د ڤأرگئرئتە ۷۹۰ گئل میناڤە أ کئ میناڤە یا شومالی و ھئبریدز چأن گئل د ڤئنوٙنئن. د ئی میناڤە یا ۹۳ میناڤە کئ د ڤأرگئرئتە %۲ نوفوٙس ئسکاتلأندئن، ئیسجا نئشینئن و باقیشوٙ ئیسنجا نئشین نیئن. پاتأخت ڤولات ئسکاتلأند شأر ڤیرگارمأن ئدینبوٙرگە. د شومال ئسکاتلأند یأنی دأریا شومال فئرە ئمایە جا نأفت خوم ھی. ئسکاتلأند تا سال ۱۷۰۷ یئ گئل ڤولات خودصئلادار بییە ڤألی ئی ڤولات ڤاگئرد ڤولات ئینگیلیس د ڤیرگار یأکومئ ما مئی ۱۷۰۷ یئ گئل یأکاگئری نە رأڤاندیاری کئردئن کئ نومئش ڤولات «پاتئشایی یأکاگئر بئریتانیا گأپ»ە. بئیرأق ئیسئنی ڤولات بئریتانیا گأپ د بئیرأق ئسکاتلأند (زئمینە آڤی، ڤا ضأربدأر ئسبی) و بئیرأق ئینگیلیس (زئمینە ئسبی، صألئڤ سۊر) دوروس بییە.